Bħal tant bnadi oħra madwar l-Irlanda lejn nofs is-seklu 18, il-ħajja fil-villaġġ ta' Skibbereen, County Cork, kienet waħda iebsa li fiha l-ġuħ kien rampanti. Sforz tal-Liġijiet Penali, l-Irlandiżi ġarrbu minn ġenerazzjoni għal oħra, mhux biss in-nuqqas ta' manteniment, li kawża tiegħu mietu eluf, imma wkoll iċ-ċaħda milli jipprattikaw il-fidi tagħhom, li għalihom kienet il-bażi ta' kollox, u saħansitra milli jitħaddtu l-lingwa Gallika tagħhom. Kull min kien jinqabad jikser waħda minn dawn il-liġijiet kien iġarrab pieni ħorox. F'dan ir-raħal fuq il-kosta, żewġ aħwa bniet, Catherine u Margaret Mehegan, meta raw li għalihom il-pajjiż ma kien qiegħed joffri l-ebda futur, qatgħuha li jerħulha lejn l-Istati Uniti tal-Amerka, biex tal-inqas inaqqsu 'l ommhom żewġt iħluq x'titma', ġaladarba kien hemm tmien ulied oħra fid-dar. Mingħajr ma qalu xejn lil nieshom, qatgħu l-passaġġi tagħhom u meta wasal il-waqt, ħallew il-pajjiż mingħajr ma sellmu jew infurmaw 'il ħadd, lanqas lill-istess ommhom. Mal-wasla tagħhom fi New York City seħħilhom jiltaqgħu ma' qassis kompatrijott tagħhom, ċertu Dun William Starrs, teologu msemmi, li 'l quddiem kellu jservi ta' Vigarju Ġenerali tal-Arċidjoċesi ta' New York u Rettur tal-Katidral ta' San Patrizju tal-lokal. Dun Starrs sabilhom mhux biss fejn joqgħodu imma ħa ħsieb ukoll jiksbilhom impjieg sigur. Minkejja li t-tfajliet kienu għadhom xbejbiet taħt l-età, it-tnejn li huma kienu ħajjata kapaċi u din is-sengħa pprovditilhom l-għajxien. Wara ftit tas-snin, Margaret iżżewġet u mxiet lejn l-Awstralja, imma Catherine, meta rat li maż-żwieġ il-mara kellha ssegwi 'l żewgha jmur fejn imur, ħasset li l-ħajja konjugali ma kinitx triqitha. Catherine Mehegan Catherine Josephine Mehegan twieldet fid-19 ta' Frar 1825 u kienet l-iżgħar fost l-aħwa. Niesha kienu bdiewa u l-mewt bikrija ta' missierha ħalliet l-omm f'diffikultà sħiħa li sforz tagħha hi u oħtha ddeċidew li jħallu mhux biss id-dar imma saħansitra l-pajjiż. Margaret kienet ikbar minnha tliet snin. Ma nafux imnejn irnexxielhom iġibu l-flus meħtieġa għall-vjaġġ tagħhom u lanqas meta waslu sewwasew l-Amerka. Nafu iżda li meta għarfet x'kienet sewwasew il-biċċa, l-omm bagħtet lill-kbir fost l-aħwa, Timothy, biex jerġa' jġibhom lura, iżda mal-wasla tiegħu fi New York, mhux talli ma ħadhomx lura l-Irlanda, imma talli huwa stess issetilja ruħu fl-istess belt imnejn aktar tard mexa lejn Chicago wara li żżewweġ. Miġbuda lejn il-ħajja kkonsagrata, imħeġġa minn Dun Starrs, Catherine ssieħbet mas-Sorijiet tal-Karità ta' Santa Eliżabetta Anna Seton fl-età ta' 22 sena sewwasew nhar it-22 ta' Frar 1847. Deskritta bħala "xebba kwieta, ħassieba, b'għajnejha jitbissmu, apparentement iddestinata għal ħajja qasira u ordinarja," min kiteb dan iż-żmien kellu jagħtih prova li żbalja bil-kbir. Mogħtija l-isem reliġjuż ta' Mary Xavier, fl-10 snin li segwew kienet impenjata f'ħidmiet diversi. Serviet infatti fi sptar tal-moħħ, għenet fit-twaqqif tal-Isptar San Vinċenz, ħadmet fi skola industrijali msemmija għal dan l-istess qaddis u fl-Orfanatrofju ta' San Patrizju fi Newark, New Jersey, waqt li qdiet ukoll ta' Superjura tal-Akkademja ta' San Lawrenz f'Yorkville. Issa ġara li Mons. James Roosevelt Bayley, wara n-nomina tiegħu bħala l-ewwel Isqof ta' Newark, fittex li jkollu fis-sede tiegħu, il-preżenza tas-sorijiet imwaqqfa minn zitu, l-imsemmija Santa Eliżabetta Seton. Iżda peress li dawn kienu impenjati bil-bosta f'numru ta' djar fi stati differenti, ma setgħux jinfatmu imqar mill-iċken numru ta’ sorijiet biex jikkuntentaw lin-neputi tal-fundatriċi. Għaldaqstant ġie deċiż li jaċċettaw fosthom fil-kunvent tagħhom ta’ Cincinnati, ħames kandidati, li wara li jrawmuhom fil-ħidmiet u d-dmirijiet meħtieġa għall-ħajja reliġjuża, jibagħtuhom New Jersey biex iwaqqfu fundazzjoni għalihom. Is-sorijiet ta’ New York bagħtu tliet membri biex iservu ta’ gwida għall-kandidati għal perjodu ta’ tliet snin. Tnejn minnhom, fosthom Swor Mary Xavier nfisha, li kienet waħda minn dat-tliet reliġjużi afdati b’dan l-inkarigu, eventwalment iddeċidew li jibdew jiffurmaw parti minn din il-kongregazzjoni ġdida li ftit ftit kienet qed tinbet. Is-sorijiet il-ġodda ssuktaw isegwu l-kostituzzjonijiet tas-sorijiet ta’ Madre Seton u jilbsu bħalhom, sakemm fuq talba tal-isqof biddlu l-velu biex hekk jiddistingwu rwieħhom mill-oħrajn. Fundatriċi u Superjura Imfaħħra bħala bniedma b’sens ta’ "maturità ta’ ġudizzju u prudenza li tħaddan sens ta’ karità solidu," is-superjura ta’ Swor Mary Xavier fi New York kitbet lil Mons. Bayley fit-22 ta’ Settembru 1858 u talbitu jaċċettaha bħala superjura tal-grupp li kellu jasal fis-sede tiegħu. Swor Mary Xavier kienet dik il-ħabta qiegħda sservi bħala kap ta’ skola f’Paterson. Fi żmien ġimgħa minn din l-ittra, din ix-xebba ta’ 32 sena, li ħajjitha kellha tkun "waħda qasira u ordinarja," bdiet mixja li kellha ttul 57 sena fil-kwalità ta’ fundatriċi u superjura tas-Sorijiet tal-Karità ta’ New Jersey. Tul dawn is-snin seħħilha tiftaħ diversi skejjel u sptarijiet, il-Kulleġġ ta’ Santa Eliżabetta – fost l-ewlenin kulleġġi għan-nisa fl-Amerka – waqt li seħħilha tmexxi aktar minn 1,200 mara li għażlu li jissieħbu magħha u f’ħidmietha bħala sorijiet. Bil-Casa Madre miftuħa f’Madison fl-1860 li 20 sena wara mxiet f’Convent Station, Morris Township, Madre Mary Xavier ġiet rikonoxxuta bħala superjura tal-kongregazzjoni tliet snin wara. Din il-mara ta’ statura ċkejkna u ta’ saħħa fraġli, li ma kellhiex wisq skola u lanqas ma kienet partikolarment intelliġenti, iżda pjuttost kwieta, modesta u umli, imma fl-istess waqt deċisiva, li kellha iżda kapaċità fin-negozju, seħħilha mhux biss taħdem ma’ awtoritajiet ċivili, ekkleżjastiċi u mediċi, imma wkoll twaqqaf tul is-snin seba’ akkademji, skola sekondarja għas-subien, 67 skola parrokkjali, żewġ skejjel tan-nuna, orfanatrofju, seba’ sptarijiet, skejjel għall-infermiera, djar għall-anzjani, waħda għall-inkurabbli u oħra għan-nisa impjegati ’l bogħod minn djarhom, flimkien ma’ 94 missjoni mhux biss fi New Jersey imma wkoll fl-istati tal-Massachusetts u l-Connecticut. Xavier Hall, fil-kulleġġ prestiġjuż imwaqqaf minnha ta’ Santa Eliżabetta, hija msemmija għaliha. Madre Mehegan mietet mimlija bl-għomor u bil-merti kawża ta’ arrest kardijaku fl-24 ta’ Ġunju 1915 ta’ 91 sena, 69 minnhom mgħoddija fil-ħajja reliġjuża u 56 fit-tmexxija tas-Sorijiet tal-Karità ta’ New Jersey. Tinsab midfuna fiċ-Ċimiterju tas-Sagra Familja f’Convent Station, fejn insibu wieqaf fuq qabarha monument sabiħ bix-xbieha ta’ San Vinċenz de Paul, li r-regola tiegħu kienet magħżula minn Mehegan għall-istil ta’ ħajja tas-sorijiet tagħha. Waħda minnhom, Miriam Teresa Demjanovich (1901 – 1927), illum hija mgħollija għall-ġieħ tal-artali bħala beata.